Keravan rautatieasemalla 2018 tapahtunut väkivallanteko ei ollut tahallinen henkirikos, arvioi hovioikeus.

Keravan rautatieasemalla tapahtunut väkivalta ei täyttänyt tapon tunnusmerkistöä. Kuvituskuva. ALMA MEDIAN ARKISTO

Helsingin hovioikeus on hyväksynyt Keravan rautatieaseman väkivallanteosta 9.12.2018 tuomitun Tamo Runthalin valituksen.

Runthal, nyt 33, ja tämän silloinen seurustelukumppani Älis Särev, nyt 39, hyökkäsivät tuttavansa kimppuun ja löivät ja potkivat hänet hengiltä. Särev tuomittiin törkeästä pahoinpitelystä, törkeästä kuolemantuottamuksesta ja törkeästä ryöstöstä 4 vuoden ja 8 kuukauden vankeuteen. Käräjäoikeus katsoi, että Runthal toimi vielä tahallisemmin ja tuomitsi hänet taposta 9 vuoden ja 8 kuukauden vankeuteen.

Pariskunta riitaantui junalaiturilla yhteisen tuttavansa kanssa. Tilanne alkoi molemminpuolisena kiinnipitämisenä, kunnes tuomittujen väkivalta riistäytyi käsistä. Syyttäjän mukaan Runthal potkaisi maahan kaatunutta miestä päähän niin, että uhri putosi laiturilta raiteille. Pahoinpitely jatkui jopa 20 lyönnillä. Nainen tutki uhrin taskuja.

Uhri sai vakavia aivovammoja ja kuoli niihin tapahtumapaikalla, vaikka ensiapu tuli nopeasti paikalle.

Väkivalta kesti vähän aikaa

Kumpikin tuomittu valitti hovioikeuteen. Tappajaksi katsottu Runthal väitti, että oli niin päihtynyt, ettei ymmärtänyt väkivaltansa kuolettavuutta. Valituksessaan mies vetosi myös uhrin riidanhaluisuuteen ja väitti, että löi uhria junaraiteilla saadakseen hänet pois junan tieltä.

Naistuomittu ei hyväksynyt tuomiota törkeästä kuolemantuottamuksesta, vaan vaati sen lieventämistä perusmuotoiseksi rikokseksi.

Runthalin valitus hyväksyttiin. Hovioikeuden mukaan väkivalta oli voimakasta, mutta vammat syntyivät vain muutamien sekuntien väkivallan aikana. Tuomitun väkivalta osoitti piittaamattomuutta seurauksista, mutta lyönnit eivät olleet niin voimakkaita, että ne olisivat varsinaisesti tähdänneet uhrin kuolemaan. Hovioikeus päätyi perustelemaan johtopäätöstään yleisellä elämänkokemuksella. Valittajan vetoomus päihtymykseensä jätettiin huomiotta.

Teon jälkeen tuomitut nostivat uhrin laiturille. Kyse oli törkeästä pahoinpitelystä ja törkeästä kuolemantuottamuksesta, myös Särevin osalta. Nainen potki uhria miehen tavoin päähän, ja vakavat päävammat olivat oletettava seuraus.

Naisen 4 vuoden ja 8 kuukauden vankeustuomio pysyi voimassa. Runthal katsottiin tapon sijaan syylliseksi törkeään pahoinpitelyyn ja törkeään kuolemantuottamukseen. Hänen tuomionsa laski samaan kuin Särevillä, eli 4 vuoteen ja 8 kuukauteen. Tuomio aleni hovioikeudessa viidellä vuodella.